**Pianul**

*Aspiranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pianul

Sunt vechi pian ce cântă în iarna dintre şoapte,

Ascuns în umbra orei să-i fur nemărginirea,

Dar frigul din adânc mă stăpâneşte-n toate

Aş vrea măcar o clipă să ştiu ce-i nemurirea.

În mâna vremii sunt dezacordat şi trist,

Iar clapele amorţite în gri s-au contopit,

Tăcerea mă întreabă de sunt, de mai exist

Văzând că-nsigurarea aproape m-a-nghiţit.

Cânt tremurat şi fals printre-amintiri fugare

Nocturne-ngălbenite ce suie către ieri,

Am clapele-ngheţate între secunde amare,

Iar notele-mi sunt reci venind de nicăieri.

Dar parcă-o voce lină de undeva se-nalţă

Cântând într-un andante poeme nesperate,

Prin adieri divine o taină-ncet mă-nvaţă

Să-mi caut fericirea în suflet, nu departe.

Îmi curăţ umbra tristă cu roua de pe nouri

Şi clapele-mi tresaltă în ritm înălţător,

Sonata vieţii cânt şi fug de lungi ecouri,

Sunt un pian al sorţii şi propriul dirijor.

N-am teamă de secundă şi-mi caut nemurirea

Făcând din note, scară să urc la cuibul meu,

Doresc lumină-n suflet şi să culeg iubirea,

Apoi s-ating cu tâmpla de cer şi Dumnezeu.

din vol. Printre aripi de ingeri